Idi iyakcheng iwan,
gwariy sa-kin toon kimowan cha kad-an Pilate a iyanngaran na Joseph a i-Arimathea.
Seja too,
disipolon Jesus,
nem nat inpaamta tho tep entahot to ira ma aafo na Hodjos.
Inbaga thod Pilate no mebedin a a-daen toy angel Jesus say maybebka.
Et intolok Pilate.
Isonga,
kimowan si Joseph et ingkal toy angel Jesus.
Si Nicodemus a toon kimowan a ekitebal cha Jesus nonta sa-kin dagwi,
ekiolop cha Joseph a i-Arimathea.
Intahin Nicodemus i bangbangdon aamag na myrrh tan aloes.
Say bel-at to,
esolok a tedon polon kilo.
Ida riy angel Jesus a dinibothan cha na polaw a dofot et iya-choman na bangbangdo tep seman i ogadi na Hodjos no ibeka riy etiy.
Gwariy garden a iyay-esop cha iyaydansaan Jesus cha koros.
Et gwara ngoy dohang chiwan a kaybekaan na etiy a aneng maosal.
Isonga inbeka res Jesus chiwan tep chanchani diy akow na pan-inana na Hodjos tan iyay-askang iwa dohang.
Idi ag-agsapa na Domingkon enbolinget pay,
kimowan si Mary Magdalene cha kad-an na iyaybekaan Jesus.
Idi mimothok,
mita thon iya-kal iwa bathon iyaysa-din chiwa sakepan na dohang.
Et iyamtik a engiistoriyed Simon Peter tan sema sa-kin disipolon ensemek Jesus.
Kigwan tod si-kara i “Ida riy angel na Afo thayod ma bekaan,
et nat amta wi no toy engikowanan cha la i.”
Et si Peter tan sema kadgwa thon disipolo,
kimowan iren chakos cha dohang.
Bintik chen chegwa,
nem mahedkedsang iwa kadgwen Peter,
et si-kathoy edagwas a mimothok chiwa dohang.
Et jimekok a eni-neng na sekep na dohang,
et sini-neng toy dofot a iyayseped man a indibot ched Jesus,
nem nat simekep.
Et mimothok ngos Simon Peter,
et diritson simekep chiwed dohang,
et sini-neng to ngo ma dofot a iyayseped man.
Sini-neng to ngoy dofot a inbengel ched toktok Jesus.
Sema dofot,
ekofikop et iyaydasin chiwa echom a dofot.
Et sema kadgwen Peter a disipolon edagwas a mimothok cha dohang,
simekep ngo,
et mita tho ngo ira man a emiin,
et piyati tho i iyanpawil si Jesus.
Tep nat igwathan cha nin iwa iyaysolat cha esel Afo Chiyos a kigwan to i mesepol a manpawil si Jesus.
Et bimetik ira ma chegwen disipolos.
Iyanparang Si Jesus Cha Mary Magdalene
Nem si Mary Magdalene,
man-ak-akgwat pay nin a mannanangis cha awas na dohang.
Nonta mannanangis,
jimekok a eni-neng na sekep na dohang.
Et gwariy mita thon chegwen anghilis a iyanbaro na polaw a ketinokkong cha sigod a iyaysepaan na angel Jesus.
Sema sa-kin anghil,
mantoktokkong cha petek na toktok den Jesus,
tan sema sa-ki pay a anghil,
mantoktokkong cha petek na seki len Jesus.
Et kigwan iren ma anghilis cha Mary i “Niyana mannanangis ka?”
Insongbat Mary i “Mannanangisak tep ida riy angel na Afok,
et nat amtak no toy engikowanan cha la i.”
Idi kigwan Mary iwan,
iyanboli-neg et mita thos Jesus a man-ak-akgwat chiwan,
nem eg to piyeschian.
Et kigwan Jesus i “Niyana mannanangis ka?
Siyay mowan anafa?”
Kin Mary i si-kathoy naengajo na garden a kad-an na dohang,
isonga kigwan tod si-katho i “Afo,
no si-kam i engala na angel Jesus,
kowan mod si-kak no toy engikowanan mo i say a-daen ko di.”
Et kigwan Jesus i “Mary,”
et iyansangos Mary cha si-kathon kigwan to i “Rabboni!”
a say piyan ton a-seden,
maistorod esel na Hodjos.
Kigwan Jesus i “Enogak i iyagchian tep anengak nin on-olid Awak.
Tahed ma aahik et kowan mod si-kara i on-oliak cha Awak a Awejo ngo tan Chiyos kon Chiyos jo ngo.”
Et bimetik si Mary Magdalene a kigwan to ired ma disipolos i “Mitak i Afo.”
Et kigwan tod si-kariy kigwan Jesus cha si-katho.